ລາວ ວາງເປົ້າໝາຍ ການຈັດຕັ້ງ ປະຕິບັດ ແຜນການພັດທະນາ ເສດຖະກິດ ແລະສັງຄົມ ແຫ່ງຊາດ ໃນປີ 2018 
ລັດຖະບານລາວ ສາມາດລົບລ້າງ ຄວາມຍາກຈົນ ຂອງປະຊາຊົນໄດ້ 6,546 ຄອບຄົວ ໃນ 83 ບ້ານ ໂດຍແຂວງ ສາລະວັນ ບໍ່ແກ້ວ ເຊກອງ ຫົວພັນ ຊຽງຂວາງ ແລະອຸດົມໄຊ ຍັງມີປະຊາຊົນຍາກຈົນ ຫຼາຍທີ່ສຸດ.
ລັດຖະບານລາວ ວາງເປົ້າໝາຍສຳລັບການຈັດຕັ້ງປະຕິບັດແຜນການພັດທະນາເສດ ຖະກິດແລະສັງຄົມແຫ່ງຊາດ ໃນປີ 2018 ໂດຍແນໃສ່ການພັດທະນາຊົນນະບົດເພື່ອ ໃຫ້ຫລຸດພົ້ນຈາກສະພາບດ້ອຍພັດທະນາໃຫ້ໄດ້ ທ່ານສຸພັນ ແກ້ວມີໄຊ ລັດຖະມົນຕີວ່າການ ກະຊວງແຜນການ ແລະການລົງທຶນ ຖະແຫລງຢືນຢັນວ່າ ລັດຖະບານລາວ ໄດ້ວາງເປົ້າໝາຍໄວ້ ວ່າ ຈະດຳເນີນມາດ ຕະການໃນທຸກວິທີທາງ ເພື່ອເຮັດໃຫ້ ສປປ ລາວ ຫລຸດພົ້ນຈາກສະພາບດ້ອຍ ພັດທະນາໃຫ້ໄດ້ ຢ່າງແທ້ຈິງ ພາຍໃນປີ 2020 ໂດຍສຳລັບ ໃນແຜນການພັດທະນາ ເສດຖະກິດ ແລະສັງຄົມແຫ່ງຊາດໃນສົກປີ 2018 ທີ່ຈະເຖິງນີ້ ລັດຖະບານລາວ ຈະເນັ້ນໜັກ ການພັດທະນາເພື່ອຍົກລະດັບຄຸນນະພາບຊີວິດການເປັນຢູ່ຂອງ ປະຊາຊົນ ໃນເຂດຊົນນະບົດໃຫ້ດີຂຶ້ນ ແລະລົດລະດັບຄວາມແຕກໂຕນຂອງ ການພັດທະນາທາງເສດຖະກິດ ລະຫວ່າງ ປະຊາຊົນ ໃນເຂດເມືອງກັບເຂດ ຊົນນະບົດໃຫ້ໄດ້ຢ່າງເປັນຮູບປະທຳ ດ້ວຍການພັດທະນາຢ່າງຮອບດ້ານ ດັ່ງທີ່ ທ່ານສຸພັນ ຢືນຢັນວ່າ: ໂດຍອົງການສະຫະປະຊາຊາດເພື່ອການພັດທະນາ (UNDP) ທີ່ນະຄອນວຽງຈັນ ລະບຸວ່າ ລັດຖະບານ ລາວ ໄດ້ບັນລຸເປົ້າໝາາຍການພັດທະນາຢ່າງຍືນຍົງ (Sustainable Development Goal-SDG) ໄວ້ໃນແຜນພັດທະນາເສດຖະກິດ ແລະສັງຄົມແຫ່ງຊາດ 17 ເປົ້າໝາຍຈາກທັງໝົດ 18 ເປົ້າໝາຍ ທີ່ໄດ້ຕົກລົງໄວ້ກັບ ອົງການສະຫະປະຊາຊາດ ຊຶ່ງລັດຖະບານລາວ ກໍເຊື່ອໝັ້ນວ່າ ຈະສາມາດຈັດຕັ້ງ ປະຕິິບັດໃຫ້ບັນລຸຜົນສຳເລັດໄດ້ ທັງ 17 ເປົ້າໝາຍ ທີ່ກຳນົດໄວ້ໃນວິໄສທັດການພັດ ທະນາ ລາວ ເຖິງປີ 2030 ຊຶ່ງປະກອບດ້ວຍການລົບລ້າງຄວາມຍາກຈົນ ລົບລ້າງ ຄວາມອຶດຫິວ ຮັບປະກັນສຸຂະພາບອະນາໄມທີ່ດີ ການຮັບປະກັນຄວາມສະເໝີພາບ ທາງດ້ານການສຶກສາ ຄວາມສະເໝີພາບ ລະຫວ່າງຍິງ ແລະຊາຍ ການຕອບສະ ໜອງນ້ຳ ແລະພະລັງງານສະອາດ ການຮັບປະກັນການມີງານທຳ ການຊຸກຍູ້ອຸດສາ ຫະກຳສີຂຽວ ຫລຸດຜ່ອນຄວາມບໍ່ເທົ່າທຽມ ສ້າງທີ່ຢູ່ອາໄສທີ່ປອດໄພ ຕອບສະໜອງ ຄວາມຕ້ອງການໃນຊີວິດປະຈຳວັນໃຫ້ພຽງພໍ ສະກັດກັ້ນພາວະໂລກຮ້ອນ ການໃຊ້ ຊັບພະຍາກອນທຳມະຊາດຢ່າງຍືນຍົງ ຟື້ນຟູປ່າໄມ້ ແລະນິເວດທຳມະຊາດ ການສົ່ງ ເສີມຄວາມຍຸຕິທຳໃນສັງຄົມ ແລະສົ່ງເສີມການປະກອບສ່ວນຂອງປະຊາຊົນ ເຂົ້າໃນ ການພັດທະນາປະເທດລາວ ສ່ວນເປົ້າໝາຍທີ 18 ຄືການຫລຸດຜ່ອນຜົນກະທົບ ຈາກລະເບີດບໍ່ທັນແຕກທີ່ຕົກ ຄ້າງໃນລາວ (UXO) ນັ້ນ ຍັງບໍ່ສາມາດບັນຈຸເຂົ້າໃນວິໄສທັດປີ 2030 ໄດ້ ເພາະລັດ ຖະບານ ລາວ ບໍ່ເຊື່ອໝັ້ນວ່າ ຈະສາມາດຈັດຕັ້ງປະຕິບັດໄດ້ຈິງ ເພາະຈະຕ້ອງນຳໃຊ້ ທຶນຢ່າງຫລວງຫຼາຍເພື່ອເກັບກູ້ UXO ທີ່ຍັງຕົກຄ້າງຢູ່ໃນລາວ ຫຼາຍກວ່າ 80 ລ້ານ ໜ່ວຍ ໃນປັດຈຸບັນນີ້ ທາງດ້ານ ທ່ານບຸນປອນ ສີສຸລາດ ປະທານຄະນະກຳມາທິການເສດຖະກິດ ເທັກໂນ ໂລຈີ ແລະສິ່ງແວດລ້ອມ ຖະແຫລງວ່າ ການຈັດຕັ້ງປະຕິບັດແຜນການພັດທະນາເສດ ຖະກິດ ແລະສັງຄົມ ໃນລະຍະ 9 ເດືອນທີ່ຜ່ານມາ ຂອງປີ 2017 ນີ້ ຍັງບໍ່ສາມາດ ບັນລຸຄາດໝາຍທີ່ວາງເອົາໄວ້ ເກືອບໃນໃນທຸກດ້ານ ຊຶ່ງລວມເຖິງ ການຂະຫຍາຍຕົວ ທາງເສດຖະກິດ ຜົນຜະລິເຂົ້າ ການພັດທະນາຝີມືແຮງງານ ແລະ ການໃຫ້ບໍລິການ ດ້ານສາທາລະນະສຸກແກ່ປະຊາຊົນລາວ ບັນດາເຜົ່າທີ່ຍາກຈົນ ໃນເຂດຊົນນະບົດ ໃນທົ່ວປະເທດອີກດ້ວຍ ໃນຊ່ວງ 6 ເດືອນຕົ້ນປີ 2017 ລັດຖະບານລາວ ສາມາດລົບລ້າງຄວາມຍາກຈົນ ຂອງປະຊາຊົນໄດ້ 6,546 ຄອບຄົວ ໃນ 83 ບ້ານ ໂດຍແຂວງສາລະວັນ ບໍ່ແກ້ວ ເຊກອງ ຫົວພັນ ຊຽງຂວາງ ແລະອຸດົມໄຊ ຍັງມີປະຊາຊົນຍາກຈົນຫຼາຍທີ່ສຸດໃນລາວ ຊຶ່ງທ່ານທອງລຸນ ສີສຸລິດ ນາຍົກລັດຖະມົນຕີ ໃຫ້ການອະທິບາຍວ່າ ເປົ້າໝາຍລົບ ລ້າງຄວາມຍາກຈົນໃຫ້ໄດ້ຢ່າງສິ້ນເຊິງ ຄືເຮັດໃຫ້ປະຊາຊົນ ມີຢູ່ມີກິນ ໄດ້ຮັບການ ຮັກສາປິ່ນປົວຍາມເຈັບປ່ວຍ ລູກຫລານໄດ້ເຂົ້າໂຮງຮຽນ ແລະສ້າງເງື່ອນໄຂ ການ ຜະລິດ ທີ່ກຸ້ມຕົນເອງໄດ້ຢ່າງຍືນຍົງ ເພື່ອຫລຸດພົ້ນຈາກສະພາບດ້ອຍພັດທະນາ ໃຫ້ໄດ້ໃນປີ 2020